Universis presentes litteras inspecturis, magister Bartholomeus, archipresbiter de Kadrella, et officialis magni archidiaconatus in ecclesia Eduensi, salutem in Domino. Noverit universitas vestra, quod nobilis mulier domina Hugueta, uxor domini Johannis de Caro Loco, militis, ac idem Johannes in nostra propter hoc presentia constituti, recognoscunt coram nobis se intrasse in homagium venerabilis et religiosi viri Yvonis, Cluniacensis abbatis, et accepisse ab eo in feodum et per ipsum ac ipsius successoribus in futurum quicquid [habent] vel habere possunt in futurum in decima parrochiatus de Guiche, Eduensis dyocesis. Promiserunt siquidem conjuges antedicti, etc. Renunciaverunt etiam in hac parte supradicti conjuges per prestitum coram nobis corporaliter sacramentum doli et in factum exceptionibus, senatus consulti Veleiani auxilio, privilegio dotis, beneficio restitutionis in integrum, ac omni alii juri[s] canonici, consuetudinarii et civilis beneficio seu auxilio sibi competentibus vel deinceps competituris et omnibus aliis exceptionibus seu ab alico sapiente possent exprimi, quibus expressis habitis renunciaverunt specialiter et expresse. In cujus rei testimonium, ad preces et instanciam conjugum predictorum, nos supradictus archipresbiter et officialis dicto abbati Cluniacensi presentes litteras tradidimus sigillorum archipresbiteratus et officialatus predictorum munimine roboratas. Datum anno Domini Mº CCº septuagesimo quinto, mense maii.